User:Jayesh2756/sandbox

अँड्रॉइडची स्मार्ट गुपिते

आज जगभरात अब्जावधी अँड्रॉइड स्मार्टफोनधारक आहेत. सर्वाधिक वापरकर्ते संख्या असण्यामागे वापरातील सुलभता आणि किमतीने कमी ही प्रमुख कारणे आहेत. तांत्रिकदृष्टय़ा विचार केल्यास सर्व प्रकारच्या हार्डवेअरवर ही ऑपरेटिंग प्रणाली उपयुक्त ठरू शकते. याचमुळे आज डेस्कटॉप, लॅपटॉप आणि मोबाइल या तिन्ही उपकरणांचा एकत्रित विचार केल्यास अँड्रॉइड ऑपरेटिंग प्रणालीने विंडोज या प्रणालीलाही मागे टाकले आहे. बहुतांश लोकांकडे अँड्रॉइड स्मार्टफोन आहे. मात्र त्याचा पुरेपूर वापर आपण करतच नाही. या ऑपरेटिंग प्रणालीत काही गोष्टी दडल्या आहेत ज्याचा वापर करून तुम्ही तुमचा फोन अधिक स्मार्टपणे वापरू शकता. ऑपरेटिंग प्रणालीमधील काही गुपितं जाणून घेऊयात.

मल्टी-विंडो सपोर्ट

स्पिलट स्क्रीन किंवा मल्टीविंडो व्ह्य़ूू ही अँड्रॉइडमध्ये नव्याने दाखल झालेली सुविधा आहे. ही सुविधा अँड्रॉइडच्या ७.० या आवृत्तीमध्ये उपलब्ध करून देण्यात आली आहे. सुरुवातीला हा पर्याय केवळ फॅबलेट्सवर उपलब्ध होता; पण आता तो स्मार्टफोनसाठीही उपलब्ध करून देण्यात आला आहे. अनेकदा आपल्याला एकाच वेळी दोन अ‍ॅप सुरू करून काम करण्याची वेळ येते; पण सध्याच्या फोनमध्ये तसे करणे शक्य होत नाही. ही सुविधा या नवीन आवृत्तीमध्ये उपलब्ध करून देण्यात आली आहे. ज्याप्रमाणे आपण संगणकावर एकाच वेळी दोन किंवा त्यापेक्षा जास्त स्क्रीन खुल्या करून काम करू शकतो. तसाच हा पर्याय आहे. हा पर्याय वापरण्यासाठी तुम्ही अ‍ॅप सुरू केल्यावर चौकोनी चिन्ह असलेली सॉफ्ट की काही काळ दाबून ठेवा. ते केल्यावर तुमच्या त्या अ‍ॅपची स्क्रीन अर्धी होईल. उर्वरित अध्र्या भागात तुम्हाला तुम्ही त्याच्या आधी वापरलेले अ‍ॅप्स दिसतील. यापैकी तुम्हाला जे पाहिजे ते अ‍ॅप निवडा. मग उर्वरित अध्र्या स्क्रीनवर ते अ‍ॅप सुरू होईल; पण ही सुविधा वापरण्यासाठी अ‍ॅपमध्येही तशा प्रकारचे कोडिंग असणे आवश्यक असते. जर ते नसेल तर तुम्ही या पर्यायाचा वापर करू शकत नाही. विशेषत: सुरक्षा असलेले म्हणजे पेमेंट वॉलेट्स किंवा बँकेच्या अ‍ॅप्समध्ये ही सुविधा नसते.

स्क्रीन पिनिंग

अँड्रॉइड लॉलिपॉन ५.० या आवृत्तीपासून स्क्रीन पिनिंगचा पर्याय देण्यात आला आहे; पण याची फारशी माहिती नसल्यामुळे या सुविधेचा वापर अवघे दोन टक्के वापरकर्तेच करतात. लहान मुलं आपला मोबाइल हातात घेतात तेव्हा अनेकदा त्यांच्याकडून आपल्याला पाहिजे त्या गोष्टी डिलिट होतात. हा अनुभव प्रत्येकाला आलाच असेल. अशा वेळी या सुविधेचा उपयोग तुम्ही करू शकता. यामध्ये तुमच्या मुलाला एखादे अ‍ॅप वापरायला द्यायचे असेल तर ते अ‍ॅप सुरू करून तुम्ही या सुविधेचा वापर केल्यावर मुलं इतर कोणतेही अ‍ॅप वापरू शकत नाही. ही सुविधा वापरण्यासाठी तुम्ही फोन सेटिंग्जमध्ये सिक्युरिटीमध्ये जा, तेथे तुम्हाला ‘फीचर ऑप्श्नली रिक्वायरिंग अ कोड टू अनपिन’ हा पर्याय एनेबल करा. तेथे तुम्हाला ज्या अ‍ॅपना पिनिंग करायचे आहे ते अ‍ॅप निवडा आणि पिनिंग करा. हे केल्यावर त्या अ‍ॅपचे पिनिंग होते. म्हणजे तुम्ही पिनिंग केलेले अ‍ॅप सुरू केल्यावर स्क्रीनवर ते एकमेव अ‍ॅपच काम करू शकेल. ते बंद करून इतर अ‍ॅप वापरण्यासाठी तुम्हाला पिन वापरावा लागेल. ही प्रक्रिया आपण अ‍ॅप सुरू करण्यासाठी जेव्हा अ‍ॅपलॉकचा वापर करतो त्याच्या बरोबर उलट आहे.